शेखपुरा जिले के बरबीघा सहित आस-पास के क्षेत्रों में आज सुबह से घना कोहरा छाया हुआ है। वहीं शेखपुरा शहर के आस-पास के इलाकों में हल्की धूप नजर आ रही है। बरबीघा में कोहरे से आम जनजीवन बुरी तरह से प्रभावित है। पिछले कुछ दिनों से क्षेत्र में चल रही पछुआ हवाओं ने ठंढ को बढ़ा दिया है। इससे रोजमर्रा जिंदगी की रफ्तार भी थम सी गई है। हर तरफ छाए कोहरे से किसी भी चीज को नजदीक से भी स्पष्ट कर पाना मुश्किल हो रहा है। वहीं सड़कों पर चलने वाले यात्री व निजी वाहनों के पहिए भी कछुआ चाल से रेंग रहे हैं। वाहन चालक अपने हेडलाइटों का सहारा लेकर वाहन चला रहे हैं। कोहरे के प्रभाव से ठंड का प्रकोप और बढ़ने का आसार है। लोग अपने आपको ठंड से बचाने के लिए आग का सहारा ले रहे है। ठंड से बचने के लिए लोग अपने घरों में दुबक कर रहने में ही समझदारी मान रहे हैं।
उधर चिकित्सा विशेषज्ञों का भी यही मानना है कि ठंड से बचकर रहा जाए। रेफरल अस्पताल बरबीघा के चिकित्सक सह प्रशासनिक पदाधिकारी डॉ. फैसल अरशद ने कहा कि इस मौसम की ठंड स्वास्थ्य पर बुरा असर डाल सकती है। खासतौर पर बच्चों और बुजुर्गों को इस ठंड में पूरा परहेज करने की जरूरत है। साथ ही मामूली शारीरिक परेशानी होने पर नजदीकी स्वास्थ्य केंद्र पहुंच कर अपने स्वास्थ्य की जांच करवाने में लोग पीछे न रहें। समय पर उपचार मिलने से ही स्वास्थ्य सुरक्षित रह सकता है।